钦定古今图书集成/明伦汇编/宫闱典/第131卷 > 王守规
## 钦定古今图书集成/明伦汇编/宫闱典/第131卷 > 王守规

按《宋史宦者传》：“守规，真定栾城人，入内都都知守忠
之弟。守忠事真宗，谨愿慎密，眷遇最厚。明道时，守规
为小黄门，禁中夜半火，守规先觉，自寝殿至后苑皆
击去其锁，乃奉仁宗及皇太后至延福宫，回视所经
处已成煨烬。翌日，执政候起居，帝曰：‘非王守规导朕
至此，几不与卿等相见’。”以功迁入内殿头选，治京城
水，决汴河于公贾村，决蔡河于四里桥，水患以息。加
带御器械，积官至宣庆使、康州防御使、内侍右班副
都知。卒，年六十七，赠昭武将军留后。